SELETUSKIRI

Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.

Komisjonis 23. augustil 2022 registreeritud kirjas taotlesid Madalmaad luba pikendada meedet, millega tehakse erand käibemaksudirektiivi artiklist 285, et kohaldada käibemaksuvabastust selliste maksukohustuslaste suhtes, kelle aastakäive ei ületa 25 000 eurot.

Käibemaksudirektiivi artikli 395 lõike 2 kohaselt teavitas komisjon Madalmaade taotlusest 25. augustil 2022 kõiki liikmesriike, välja arvatud Hispaania, ja 26. augustil 2022 Hispaaniat. Komisjon teatas 29. augusti 2022. aasta kirjaga Madalmaadele, et tal on taotluse hindamiseks kogu vajalik teave.

1.ETTEPANEKU TAUST

•Ettepaneku põhjused ja eesmärgid

Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas käibemaksuvabastust selliste maksukohustuslaste suhtes, kelle aastakäive ei ületa teatavat piirmäära. Kõnealune maksuvabastus tähendab seda, et maksukohustuslane ei pea oma tarnetelt käibemaksu sisse nõudma ning järelikult ei saa ta käibemaksu tootmissisenditelt maha arvata.

Käibemaksudirektiivi artikli 285 esimese lõigu kohaselt võivad liikmesriigid, kes ei ole kasutanud nõukogu teise direktiivi 67/228/EMÜ artikli 14 kohast võimalust, kohaldada maksuvabastust maksukohustuslaste suhtes, kelle aastakäive ei ületa 5 000 eurot. Käibemaksudirektiivi artikli 285 teise lõigu kohaselt võivad kõnealused liikmesriigid anda astmelisi maksusoodustusi maksukohustuslastele, kelle aastakäive ületab liikmesriikide poolt maksuvabastuse kohaldamiseks kehtestatud ülemmäära.

Luba sellise erimeetme kehtestamiseks anti Madalmaadele nõukogu rakendusotsusega (EL) 2018/1904. 31. detsembril 2022 lõppev meede on maksukohustuslaste jaoks vabatahtlik.

Sellega seoses taotlesid Madalmaad erimeetme pikendamist veel kahe aasta võrra.

Madalmaad märkisid, et erimeede vähendab nii maksukohustuslaste kui ka maksuhalduri halduskoormust ning aitab kaasa maksude kogumise lihtsustamisele. Madalmaade sõnul on erimeetme mõju riigieelarvele ligikaudu 0,1 %. Samuti märgiti, et erimeetme pikendamisel oleks üksnes tühine mõju lõpptarbimise etapis kogutavale käibemaksutulule. Selline mõju on kooskõlas käibemaksudirektiivi artikli 395 lõike 1 teise lõigu nõuetega.

Lisaks on erimeetme pikendamine kuni 31. detsembrini 2024 kooskõlas nõuetega, mis on sätestatud nõukogu 18. veebruari 2020. aasta direktiivis (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtjate erikorra osas, millega kehtestatakse alates 1. jaanuarist 2025 väikeettevõtjatele maksimaalne käibemaksukünnis kogu ELis.

Seega on asjakohane anda Madalmaadele luba pikendada erimeetme kohaldamist kuni 31. detsembrini 2024.

•Kooskõla poliitikavaldkonnas praegu kehtivate õigusnormidega

Sarnaseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Hiljuti lubati näiteks Sloveenial kohaldada 50 000 euro suurust künnist, Poolal 40 000 euro suurust künnist, Ungaril 48 000 euro surust künnist, Belgial 25 000 euro suurust künnist, Maltal 30 000 euro suurust künnist, ja Tšehhi Vabariigil 85 000 euro suurust künnist.

•Kooskõla muude liidu tegevuspõhimõtetega

Komisjon on pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses võttis komisjon 2020. aasta märtsis vastu VKEde strateegia kestliku ja digitaalse Euroopa kujundamiseks, milles ta kohustus jätkama tööd VKEde koormuse vähendamiseks. Eesmärk vähendada VKEde regulatiivset koormust on üks selle strateegia tugisambaid. Eelarve-eeskirjade seisukohast on kõnealune erimeede nende eesmärkidega kooskõlas. Samuti on see kooskõlas majanduse taastamise strateegiat toetava õiglase ja lihtsa maksustamise 2020. aasta tegevuskavaga, milles tunnistatakse, et maksukohustuste täitmisega seotud kulud on ELis endiselt suured ning et nõuete täitmisega seotud kulud on väikeste ettevõtete puhul tavaliselt oluliselt suuremad kui suurte ettevõtete puhul.